
LIZDA priekšsēdētāja (*paraksts) Inga Vanaga 
Latvijas Izglītības un zinātnes darbinieku arodbiedrības
REVĪZIJAS KOMISIJAS NOLIKUMS
I Vispārīgie noteikumi
1. Latvijas Izglītības un zinātnes darbinieku arodbiedrības (LIZDA) Revīzijas komisija/revidents ir pastāvīga institūcija, kuru vienlaicīgi ar citām arodbiedrības institūcijām ievēlē attiecīgā arodbiedrības sapulce, konference vai kongress, nosakot tās skaitlisko sastāvu un pilnvaru laiku.

2. Revīzijas komisija savā darbībā ir neatkarīga un darbojas saskaņā ar arodbiedrības Statūtiem, kongresa, konferenču un sapulču lēmumiem, pastāvošo likumdošanu un šo Nolikumu. Par savu darbību tā sniedz pārskatus tai arodbiedrības institūcijai, kas to ievēlējusi.

3. Revīzijas komisijas sastāvā var ievēlēt arodbiedrības biedrus, taču tie nevar būt nozīmēti pārbaudīt savu darbību. LIZDA Revīzijas komisijas sastāvā jābūt vismaz vienam komisijas loceklim, kurš ir kompetents grāmatvedības vai revīzijas jomā.

4. Revīzijas komisijas priekšsēdētāju un viņa vietnieku ievēlē  komisijas sēdē ar balsu vairākumu, ja sēdē piedalās ne mazāk kā puse no komisijas locekļu skaita.  

5. LIZDA Revīzijas komisijas sēdes notiek pēc nepieciešamības, bet ne retāk kā vienu reizi gadā. Tā ir tiesīga, ja tās darbā piedalās vairāk kā puse komisijas locekļu. Sēdes sasauc un vada komisijas priekšsēdētājs. Lēmumu pieņem ar balsu vairākumu. Sēde var notikt attālināti. 
6. Revīzijas komisija savas sēdes protokolē. Revīziju rezultātus apkopo un noformē ar aktu vai izziņu, kurus paraksta Revīzijas komisijas priekšsēdētājs/revidents un Revīzijas komisijas locekļi, kuri veikuši pārbaudi, kā arī attiecīgie kredīta rīkotāji.

7. Revīzijas komisijas priekšlikumi un ierosinājumi pārbaudītajai arodbiedrības organizācijai vai vēlētai arodbiedrības institūcijai ir obligāti jāizskata kārtējā Padomes/Valdes sēdē. Attiecīgās arodbiedrības institūcijas vadībai jānodrošina konstatēto trūkumu un nepilnību novēršana pārbaudes aktā norādītajā termiņā. Radušās domstarpības izšķir arodbiedrības sapulce, konference, Padome vai  Valde. 
8. Revīzijas komisijas priekšsēdētājs vai viņa uzdevumā komisijas loceklis ir tiesīgs ar padomdevēja balsstiesībām piedalīties sava līmeņa vēlēto institūciju sēdēs.

9. Revīzijas komisija/revidents savu darbu veic sabiedriskā kārtā. Revīzijas komisijas priekšsēdētājam un komisijas locekļiem pamatojoties uz LIZDA statūtu 37.punktu Par aktīvu darbu arodbiedrībā LIZDA var sniegt materiālo/finansiālo palīdzību un morāli stimulēt savus biedrus no arodbiedrības budžeta līdzekļiem, kā arī segti komandējuma izdevumi LR likumdošanā noteiktajā kārtībā.  

II Revīzijas komisijas darba saturs

10. Revīzijas komisija pārbauda:


10.1. LIZDA arodbiedrības organizāciju un vēlēto institūciju lēmumu atbilstību LIZDA Statūtiem, Kongresa, Padomes un Valdes lēmumiem;
     10.2. finansiālās darbības likumību un lietderību, budžeta tāmes veidošanas procesu un kārtību, finanšu līdzekļu un citu materiālo vērtību uzglabāšanu un izlietošanas vai pielietojuma efektivitāti un atbilstību iekšējiem un ārējiem normatīvajiem aktiem;
    10.3. visu veidu palīdzību piešķiršanas un izmaksas efektivitāti, pareizību un uzrādītās informācijas atbilstību attiecīgajiem dokumentiem;
    10.4. finanšu darījumus un stāvokli, grāmatvedības uzskaites kārtošanu un atbilstību darījumus       attaisnojošajiem dokumentiem;
    10.5. lietvedību, biedru uzņemšanas un uzskaites kārtību, saņemto dokumentu, iesniegumu, sūdzību un priekšlikumu savlaicīgu un objektīvu izskatīšanu;
    10.6. arodbiedrības biedru naudas iemaksu organizēšanu;
    10.7. saimniecisko  darbību.

11. LIZDA Revīzijas komisija sniedz metodisko palīdzību LIZDA arodorganizāciju un pirmorganizāciju Revīzijas komisijām/revidentam, pastāvīgi vai pēc viņu ierosinājuma veic pārbaudes arodorganizācijās.
12. Teritoriālo arodorganizāciju Revīzijas komisijas var sniegt metodisko palīdzību savām arodbiedrības pirmorganizācijām, patstāvīgi vai pēc viņu ierosinājuma izdara pārbaudes un revīzijas pirmorganizācijās. 

III Revīzijas komisijas tiesības un pienākumi
13. Revīzijas komisijai ir tiesības:

     13.1. saņemt no pārbaudāmām arodorganizācijām visus revīzijai nepieciešamos grāmatvedības dokumentus, ziņas par bankas kontu stāvokli kredīta iestādē un arodbiedrības kasē, par savstarpējiem norēķiniem starp organizācijām, iestādēm, kā arī šo institūciju sēžu protokolus, citus dokumentus;
     13.2. pieprasīt un saņemt no pārbaudāmās arodorganizācijas darbiniekiem nepieciešamās uzziņas, kā arī paskaidrojumus;
     13.3. nepieciešamības gadījumos, saskaņojot ar attiecīgo arodorganizāciju, pieaicināt revīzijas veikšanai atbilstošus konsultantus vai ekspertus un to  pakalpojumus apmaksāt no arodbiedrības budžeta šiem mērķiem paredzētajiem līdzekļiem.
14. Revīzijas komisijai ir pienākumi:

    14.1. sistemātiski un kvalitatīvi veikt pārbaudes, sastādīt aktu par veikto revīziju un pārbaužu rezultātiem, un kopā ar priekšlikumiem iesniegt attiecīgajai arodbiedrības institūcijai;
    14.2. par arodorganizācijas gada pārskata rezultātiem sniegt ziņojumu sapulcē, konferencē, Padomē;
     14.3. konstatēto naudas un materiālo vērtību iztrūkumu un piesavināšanās gadījumos prasīt, lai attiecīgā arodbiedrības institūcija sauc pie atbildības vainīgās personas atbilstoši Statūtiem un pastāvošai likumdošanai;
    14.4. neizpaust arodbiedrības komerciālos noslēpumus, neizpaust trešajām personām arodorganizācijas ierobežotas pieejamības informāciju un komercnoslēpumus, ja netiek pārkāpti LR normatīvie akti.  

